Cornelius Marshall Warmington

Roedd Cornelius Marshall Warmington  (5 Mehefin 1842 – 12 Rhagfyr 1908) yn fargyfreithiwr a wasanaethodd fel Aelod Seneddol Rhyddfrydol Gorllewin Sir Fynwy rhwng 1885 a 1895

Bywyd Personol
Ganwyd Warmington yn Colchester, Essex, yn fab i Edward John Warmington, marsiandwr, a Mary (née Medley) ei wraig."Sir C M Warrmington Dead", Weekly Mail, 19 Rhagfyr 1908 ; adalwyd 28 Mehefin 2015

Cafodd ei addysgu gan diwtoriaid yn y cartref cyn mynychu Ysgol Ramadeg Colchester. Bu'n efrydwr allanol ym Mhrifysgol Llundain lle graddiodd yn y gyfraith ym 1858.

Ym 1871 priododd Ann, ferch Edward Wynch; cawsant tri mab ac un ferch.

Gyrfa
Ar ôl ymadael a'r ysgol aeth i weithio fel clerc erthyglau mewn cwmni cyfreithiol yn ei dref enedigol, gan gymhwyso fel cyfreithiwr ym 1858. Wedi cyfnod yn gweithio fel cyfreithiwr yn Colchester a Llundain cafodd ei alw i'r bar yn y Deml Ganol ym 1869 a dechrau gweithio fel bargyfreithiwr ar Gylchdaith Rhydychen gan arbenigo yng Nghyfraith Ecwiti."Mr C M Warmington MP", Pontypool Free Press, 5 Mawrth 1886  adalwyd 28 Mehefin 2015

Ym 1882 fe wnaed yn Gwnsler y Frenhines, ac ym 1885 fe wnaed yn feinciwr yn y Deml Ganol, gwasanaethodd hefyd fel trysorydd a llywydd y Deml Ganol."Parliamentary History of Monmouthshire", Cardiff Times, 2 Medi 1893 ; adalwyd 28 Mehefin 2015

Gyrfa wleidyddol 
Safodd Warmington fel ymgeisydd Rhyddfrydol yn etholaeth Sir Fynwy yn etholiad cyffredinol 1880, gan ddod yn bedwaredd allan o bedwar ymgeisydd. Er na fu'n llwyddiannus fe dderbyniodd croeso gwresog gan y pleidleiswyr a chefnogwyr yn rhannau o'r Sir."Monmouthshire Liberal Assocciation", Cardiff Times, 23 Hydref 1880 ; adalwyd 28 Mehefin 2015

Pan rannwyd etholaeth Sir Fynwy yn dair etholaeth ar gyfer etholiad 1885 safodd Warmington dros y Rhyddfrydwyr yn etholaeth y Gorllewin gan ennill yn gyffyrddus gyda 83% o'r bleidlais. Cafodd ei ethol yn ddiwrthwynebiad ym 1886 a llwyddodd i ennill dros 80% o'r bleidlais eto wrth gael ei herio gan y Ceidwadwyr ym 1892.

Cyn etholiad cyffredinol 1918 doedd etholiadau yng Ngwledydd Prydain ddim yn cael eu cynnal ar yr un ddiwrnod ym mhob un etholaeth, gan hynny roedd modd i ymgeisydd a gollodd ei sedd mewn etholiad cynnar ail ymgeisio mewn sedd arall a oedd yn pleidleisio yn hwyrach yn y cyfnod etholiadol. Ymysg y collwyr cynnar yn etholiad cyffredinol 1895 oedd Syr William Vernon Harcourt, arweinydd y Blaid Ryddfrydol yn Nhŷ’r Cyffredin a Changhellor y Trysorlys (roedd y Brif Weinidog, Rosebery, yn Arglwydd). Mae'n debyg mae un o'r rhesymau iddo golli oedd bod bragwyr a thafarnwyr ei etholaeth yn Darby wedi cynllwynio yn ei erbyn oherwydd ei gefnogaeth i'r Dewis Lleol, cynllun byddai'n caniatáu i etholwyr lleol pleidleisio i gau pob tŷ tafarn yn eu plwyf; polisi oedd a chryn gefnogaeth iddi yn y Gymru anghydffurfiol."Syr William Harcourt AS", Papur Pawb, 3 Awst 1895 ; adalwyd 28 Mehefin 2015 Yn sgil colli sedd Harcourt penderfynodd Warmington i dynnu ei enw yn ôl o'r ras yng Ngorllewin Mynwy er mwyn i Harcourt cael sefyll yn ei le a chael ail gyfle i ddychwelyd i'r Senedd,"Sir William Harcourt fôr West Monmouthshire", Cardiff Times, 20 Gorffennaf 1895 ; adalwyd 28 Mehefin 2015 etholwyd  Harcourt a daeth cyfnod Warmington fel seneddwr i ben.

Wedi'r Senedd
Wedi ildio ei sedd aeth Warmington yn ôl i'w gwaith fel bargyfreithiwr, cafodd sawl cynnig i gael ei ddyrchafu i'r fainc fel barnwr ond gwrthodwyd pob cynnig. Cafodd ei greu yn Farwnig ym mis Mehefin 1908"King's Honours", Cardiff Times, 27 Mehefin 1908 ; adalwyd 28 Mehefin 2015

Marwolaeth
Bu farw yn ei gartref yn Llundain ym 1908 a chladdwyd ei weddillion ym mynwent  St Peter's Bredhurst yn swydd CaintFind a Grave: "Sir Cornelius Marshall Warmington" ; adalwyd 28 Mehefin 2015; olynwyd ef fel barwnig gan ei fab Marshal Denham Warmington.

Cyfeiriadau

Categori:Aelodau Seneddol y Deyrnas Unedig
Categori:Genedigaethau 1842
Categori:Gwleidyddion Cymreig y 19eg ganrif
Categori:Marwolaethau 1908
Categori:Rhyddfrydiaeth